2. ΝΟΜΟΣ 3651 της 14/18 Αυγ. 1928 Περί κυρώσεως του από 12 Νοεμβρίου 1927 νμθ. Διατάγματος περί κυρώσεως των περί Ταμείου Τροχαίας Κινήσεως νμθ. διαταγμάτων, ως ετροποποιήθησαν. Σκοπός του άνω Ταμείου ήτο η πρόνοια υπέρ των ηνιόχων (ιδιοκτητών και εργατών) προς αντιμετώπισιν των δυσμενών οικονομικών συνεπειών, ας συνεπάγεται δι’ αυτούς η εκ της εισαγωγής των αυτοκινήτων εκτόπισις των ιππηλάτων αμαξών. Το Ταμείον τούτο κατηργήθη υπό του α)Π.Δ. της 14/28 Αυγ. 1933 π. καταργήσεως του Ταμείου Τροχαίας Κινήσεως, δια του οποίου διετηρήθη η υπό του ν. 3651 επιβληθείσα αύξησις του δασμού της βενζίνης, τα δε δικαιώματα και αι υποχρεώσεις του Ταμείου μετεβιβάσθησαν εις το Κράτος, συσταθείσης παρά τω Υπουργείω Εθν. Οικονομίας εκκαθαριστικής Επιτροπής. Επηκολούθησαν ο β)Νόμος 6032 της 7/10 Φεβρ. 1934 περί τροποποιήσεως και συμπληρώσεως των περί Ταμείου Τροχαίας Κινήσεως διατάξεων και γ)Α.Ν. της 23/30 Οκτ. 1935 περί τροποποιήσεως και συμπληρώσεως των διατάξεων περί αποζημιώσεων ηνιόχων και σαγματοποιών λόγω επαγγελματικής κρίσεως, δια του οποίου αι εν λόγω υποθέσεις υπήχθησαν εις το Συμβούλιον Υπηρεσίας πληττομένων εξ ανεργίας Επαγγελμάτων. Δια του δ)Α.Ν. 548 της 15/19 Μαρτ. 1937 περί τροποποιήσεως και συμπληρώσεως των διατάξεων των νόμων της υπηρεσίας των εξ ανεργίας πληττομένων επαγγελμάτων, συνεστήθη Αναθεωρητική Επιτροπή προς εκδίκασιν των υποβαλλομένων αιτήσεων αναθεωρήσεως κατά των αποφάσεων του ανωτέρω Συμβουλίου. Σχετικός και ο ε)Νόμος 609 της 15/16 Σεπτ. 1943 περί αυξήσεως πιστώσεως δια την λειτουργίαν της Διευθύνσεως Πληττομένων εξ ανεργίας Επαγγελμάτων του Υπουργείου Εργασίας (κυρωθείς δια της Πράξεως Υπ. Συμβουλίου αριθ. 324 της 30/30 Μαΐου 1946). Άπασαι αι υπηρεσίαι αύται κατηργήθησαν υπό του Α.Ν. 560/1945 περί Οργανισμού του Υπουργείου Εργασίας (15.Αβ.8). 